Στέλιος Βάσκος

Ο Στέλιος Βάσκος (1953 – ) είναι Έλληνας ποδηλάτης. 

 Βιογραφία 
Γεννήθηκε στις Καρυές Τρικάλων στις 24 Ιουλίου 1953. 

Το ερέθισμα να ασχοληθεί με την αγωνιστική ποδηλασία το είχε από μικρή ηλικία βλέποντας τυχαία έναν λαϊκό ποδηλατικό αγώνα στα Τρίκαλα με την επωνυμία Χατζηπέτρεια. Αυτή η στιγμή αποτέλεσε το ερέθισμα και το πάθος να ασχοληθεί με την αγωνιστική ποδηλασία.

Καθώς τότε στα Τρίκαλα δεν υπήρχε σχετικός σύλλογος, τον Αύγουστο του 1969 πήρε την απόφαση να ταξιδέψει ποδηλατώντας στην Αθήνα. Το ταξίδι διήρκεσε μιάμιση μέρα και αντιμετώπισε πολλά προβλήματα. Όταν έφτασε στην Αθήνα, πήγε στο Χαϊδάρι να βρει τη μεγαλύτερη αδερφή του. 

Κατάφερε να δημιουργήσει ένα ρεκόρ προσφέροντας στην Εθνική Ομάδα Ποδηλασίας, στην ΑΕΚ (από το 1970 στο ποδηλατικό τμήμα Βυζαντίου), καθώς και στα Τρίκαλα. Ήταν πρωταθλητής Ελλάδος επί σειρά ετών, Μεσογειονίκης, Βαλκανιονίκης, αλλά και παγκόσμιος πρωταθλητής με την Εθνική Ομάδα της Πυροσβεστικής.

Είναι παντρεμένος με την Παρασκευή Παπαδημητρίου και έχουν τρία παιδιά: τον Στέφανο, Τρύφωνα και τη Δήμητρα.

μικρογραφία
μικρογραφία
μικρογραφία
 Διακρίσεις 
Με την ομάδα ποδηλασίας της ΑΕΚ κέρδισε 10 πρωταθλήματα ατομικά και ομαδικά.

Με την Εθνική ομάδα ποδηλασίας ανδρών συμμετείχε σε:

 12 βαλκανικά πρωταθλήματα (Βουλγαρία, Γιουγκοσλαβία, Ρουμανία, Τουρκία),
 3 Μεσογειακούς αγώνες (Μαρόκο, Αλγέρι, Γιουγκοσλαβία),
 2 παγκόσμια πρωταθλήματα (Ολλανδία, Ελβετία).
Με την ομάδα ποδηλασίας της Πυροσβεστικής συμμετείχε σε 3 παγκόσμια πρωταθλήματα (Αυστρία, Σουηδία και Γαλλία).

Από τις διακρίσεις του ξεχωρίζουν οι ακόλουθες: 
1972: 3ος στο Πανελλήνιο Πρωτάθλημα αντοχής 145χλμ, 1ος στο ομαδικό αγώνισμα 100 χλμ.
1974: 1ος στο Πανελλήνιο Πρωτάθλημα αντοχής 145χλμ, 1ος στο ομαδικό αγώνισμα 100 χλμ.
1975: 2ος στο Πανελλήνιο Πρωτάθλημα αντοχής 145χλμ, 1ος στο ομαδικό αγώνισμα 100 χλμ.
1975: 3ος στο Βαλκανικό Πρωτάθλημα αντοχής 145χλμ, 2ος στο ομαδικό αγώνισμα.
1975: 3ος στους Μεσογειακούς Αγώνες (Αλγέρι) στο ομαδικό αγώνισμα 100χλμ.
1975: 1ος στην Ανάβαση Πάρνηθας.
1975: 3ος στο Πανελλήνιο Πρωτάθλημα πίστας στη Ρόδο στο ατομικό αγώνισμα 4χλμ, 1ος στο ομαδικό 4χλμ με πανελλήνιο ρεκόρ.
1976: 1ος στο Πανελλήνιο Πρωτάθλημα αντοχής 145χλμ, 1ος στο ομαδικό αγώνισμα 100χλμ.
1976: 3ος στο Βαλκανικό Πρωτάθλημα αντοχής (Βουλγαρία) 145χλμ, 2ος στο ομαδικό αγώνισμα.
1977: 1ος στο σιρκουί Τατοΐου Αθηνών (είχε παραστεί και ο αείμνηστος Λουκάς Μπάρλος, πρόεδρος της ΑΕΚ).
1977: 2ος στο Πανελλήνιο πρωτάθλημα.
1978: 2ος στη γενική κατάταξη στον Γύρο της Αιγύπτου, τρία χρυσά μετάλλια.
1978: 1ος στην Ανάβαση Βούλας Αθηνών.
1979: 2η θέση σε ένα από τα 12 εταπ στον γύρο Μεξικού.
1979: 3ος στο Βαλκανικό πρωτάθλημα στην Αθήνα στο ομαδικό, 4ος στο ατομικό.
1979: 1ος στα Βενιζέλεια Χανίων.
1980: 2ος στη γενική κατάταξη στον Γύρο Λουξεμβούργου 1.000χλμ, ένας συναρπαστικός αγώνας με επαγγελματίες ποδηλάτες.
1980: 1ος στην ανάβαση Υμηττού Αθηνών.
1981: 1ος στο Πανελλήνιο Πρωτάθλημα αντοχής 145χλμ, 1ος στο ομαδικό αγώνισμα 100χλμ.
1983: 3ος στο ομαδικό αγώνισμα 100χλμ, Βαλκανικό Πρωτάθλημα Τουρκία.
1984: 1ος στο εταπ Αρχαία Ολυμπία-Τρίπολη 140χλμ, Διεθνής Γύρος Ελλάδος.
1992: 1ος στο Πανελλήνιο Πρωτάθλημα Ενόπλων Δυνάμεων και Σωμάτων Ασφαλείας με την ομάδα της Πυροσβεστικής.
1992: 4ος στο Παγκόσμιο Πρωτάθλημα Ενόπλων Δυνάμεων και Σωμάτων Ασφαλείας στην Αυστρία με την ομάδα της Πυροσβεστικής.
1993: 3ος στο Παγκόσμιο Πρωτάθλημα Ενόπλων Δυνάμεων και Σωμάτων Ασφαλείας στη Σουηδία με την ομάδα της Πυροσβεστικής.
1998: 1ος στο Πανελλήνιο Πρωτάθλημα δρόμου Μάστερς (1η θέση στα σιρκουί Γαλάτσι, Θρακομακεδόνες, Ν. Φιλαδέλφεια Αθηνών, 1η θέση στον αγώνα αντοχής Τρίκαλα, 6 στροφές στα Μετέωρα).

Επίσης στην κατηγορία Μάστερς Mountain bike έχει 1η θέση σε: Αθήνα, Μάνδρα Αττικής, Πάτρα, Σπάρτη, Ρόδο, Θεσσαλονίκη, Άρτα, Χαλκίδα, Λαμία, Φλώρινα, Κίσσαβο, Αγιά Λάρισας, Συκούριο Λάρισας, Αλκαζάρ Λάρισας, Κατσιμίδι Αθηνών.
μικρογραφίαμικρογραφίαμικρογραφίαμικρογραφία
μικρογραφία
Προπονητική και μεγάλες αποστάσεις
Το 1980 ο Στέλιος Βάσκος, και ενώ ήταν στο απόγειο της καριέρας και παρά τις αγωνιστικές υποχρεώσεις που είχε με την εθνική ομάδα, πήρε την απόφαση μαζί με συνεργάτες να ιδρύσουν δυο αγωνιστικές ομάδες στα Τρίκαλα: την Τρίκκη και τον Ασκληπιό.

Ως διπλωματούχος προπονητής με εμπειρία πολλών ετών και με σπουδαίους αθλητές και αθλήτριες, δημιούργησε μία σχολή, που στην πορεία κατέκτησε επιτυχίες όχι μόνο στη Ελλάδα, αλλά και σε παγκόσμιο επίπεδο.  

Ο Στέλιος Βάσκος ασχολήθηκε τα επόμενα χρόνια με τις μεγάλες αποστάσεις αψηφώντας τη σωματική καταπόνηση και τις επιπτώσεις στην υγεία του και παρά τις προειδοποιήσεις από την επιστημονική κοινότητα αλλά και τις ενστάσεις από το οικογενειακό και φιλικό του περιβάλλον. Σκοπός αυτών των εγχειρημάτων ήταν να μεταδώσει μηνύματα για τον αθλητισμό, αλλά και υλική προσφορά σε ασθενείς κοινωνικές ομάδες και ιδρύματα.

Οι σημαντικότερες διαδρομές μεγάλων αποστάσεων ήταν οι ακόλουθες:
 2006: Διένυσε τη διαδρομή Τρίκαλα - Αθήνα (Σύνταγμα) - Τρίκαλα 645 χλμ. χωρίς στάση σε 24 ώρες και 52 λεπτά. Η εκκίνηση έγινε την Παρασκευή 2 Ιουνίου ώρα 7 μμ και ο τερματισμός έγινε το Σάββατο 3 Ιουνίου μετά τις 7 μμ. Σε ολόκληρη τη διάρκεια της επιστροφής ο οργανισμός του Στέλιου έπαθε σοκ με συνέπεια να τερματίσει στα Τρίκαλα σχεδόν στα όρια της αντοχής του. 
2009: Είχε προγραμματίσει να διανύσει την απόσταση Τρίκαλα - Κωνσταντινούπολη - Τρίκαλα 1600 χλμ. χωρίς στάση. Στην επιστροφή όμως και ενώ είχε συμπληρώσει περίπου 1.300 χλμ. πάνω στο ποδήλατο, σταμάτησε κοντά στη Θεσσαλονίκη λόγω προβλήματος υγείας και με την εισήγηση του γιατρού μεταφέρθηκε με ασθενοφόρο στο νοσοκομείο Τρικάλων.
2010: Αποφάσισε να πραγματοποιήσει και να διανύσει τη διαδρομή Τρίκαλα - Βουλγαρία - Τουρκία-Τρίκαλα 1.700 χλμ χωρίς στάση. Λόγω καθυστέρησης στα σύνορα της Τουρκίας αναγκαστικά η αποστολή σταμάτησε για να δοθούν και οι πρώτες βοήθειες στον Στέλιο Βάσκο. Η αποστολή συνέχισε και αφού μπήκε στην Τουρκία, στην περιοχή της Αδριανούπολης πήραν την επιστροφή για την Ελλάδα όπου και επέστρεψε στα Τρίκαλα. Τα έσοδα από τους χορηγούς θα διανέμονταν σε ιδρύματα των Τρικάλων για ΑΜΕΑ.
2012: Επιχείρησε να διανύσει τη διαδρομή Τρίκαλα - Μόναχο - Τρίκαλα 4.000 χλμ. για το Χαμόγελο του παιδιού. Η αποστολή ήταν δύσκολη περνώντας από εκατοντάδες χωριά και πόλεις σε δρόμους με μεγάλη κίνηση, ανεβαίνοντας τις Αυστριακές Άλπεις, καταπονώντας τον οργανισμό του και βάζοντας τη ζωή του σε κίνδυνο.
2017: Ο Στέλιος πραγματοποίησε τον γύρο της Ευρώπης σε 22 μέρες κάνοντας παγκόσμιο ρεκόρ. Η εκκίνηση δόθηκε από το δημαρχείο Τρικάλων στις 7 Ιουνίου 2017 στις 9:00 μμ και ο τερματισμός στο δημαρχείο Τρικάλων στις 29 Ιουνίου 2017 στις 9:00 μμ. Οι χώρες που διένυσε με το ποδήλατο είναι οι εξής: Ελλάδα - Βουλγαρία - Ρουμανία - Ουγγαρία - Σλοβακία - Πολωνία - Γερμανία - Ολλανδία - Βέλγιο - Γαλλία - Ελβετία - Ιταλία - Σλοβενία - Κροατία - Μαυροβούνιο - Αλβανία - Ελλάδα. Το ποδήλατο ήταν ειδικά σχεδιασμένο για τον Στέλιο, μάρκας Fidusa, από τον κατασκευαστή ελληνικών ποδηλάτων Γεώργιο Βογιατζή. Η οργανωτική επιτροπή και ο Στέλιος Βάσκος με τις χορηγίες βοήθησε παραμονές Χριστουγέννων 118 άπορες οικογένειες, παιδιά με αναπηρία και πολλά ιδρύματα της πόλης των Τρικάλων.

Εκτός από τις χορηγίες ήταν δίπλα του σε όλα τα εγχειρήματα ο Δήμος Τρικκαίων, η Περιφέρεια Θεσσαλίας, η Αστυνομική Διεύθυνση, η Πυροσβεστική Υπηρεσία, η Original 21, η Ελληνική Ομοσπονδία Ποδηλασίας, οι φίλοι και συγχωριανοί του από τις Καρυές και πολλοί εθελοντές.

 Κοινωνική προσφορά 
Το 2010 τιμήθηκε με το μεγαλύτερο αξίωμα της πόλης, με το χρυσό κλειδί του Δήμου Τρικκαίων.

Έχει βραβευτεί για τη δράση του από τη Σχολή ΤΕΦΑΑ Τρικάλων.

Το 2012 ανέλαβε πρόεδρος του ποδηλατικού συλλόγου ΠΑΣ Ασκληπιός.

Είναι επίσης χαρακτήρας στο παιδικό παραμύθι «Παραμύθι σε δύο ρόδες» της Βάσως Μπουλογιώργου, το οποίο έχει παρουσιαστεί και σε ανάλογες δομές. 

Τέλος, έχει αναπτύξει πλούσια και ενεργή παρουσία σε κοινωνικές και φιλανθρωπικές δραστηριότητες όπως επισκέψεις σε σχολεία, προώθηση δράσεων, στήριξη συλλόγων κλπ.
Παραπομπές

Κατηγορία:Έλληνες αθλητές της ποδηλασίας
Κατηγορία:Έλληνες πυροσβέστες